CELEX: 62020CN0420
Language: hr
Date: 2020-09-09 00:00:00
Title: Predmet C-420/20: Zahtjev za prethodnu odluku koji je 9. rujna 2020. uputio Sofijski rajonen sad (Bugarska) – Kazneni postupak protiv HN

23.11.2020   
            
            
               HR
            
            
               Službeni list Europske unije
            
            
               C 399/24
            
         
      Zahtjev za prethodnu odluku koji je 9. rujna 2020. uputio Sofijski rajonen sad (Bugarska) – Kazneni postupak protiv HN
      (Predmet C-420/20)
      (2020/C 399/34)
      Jezik postupka: bugarski
      
         Sud koji je uputio zahtjev
      
      Sofijski rajonen sad
      
         Optuženik
      
      HN
      
         Prethodna pitanja
      
      
                  1.
               
               
                  Je li dopušteno ograničenje prava optuženikâ predviđenog člankom 8. stavkom 1. Direktive (EU) 2016/343 Europskog parlamenta i Vijeća od 9. ožujka 2016. o jačanju određenih vidova pretpostavke nedužnosti i prava sudjelovati na raspravi u kaznenom postupku (1) da osobno sudjeluju na raspravi u kaznenom postupku koji se vodi protiv njih, koje je propisano nacionalnim zakonodavstvom, u skladu s kojim se službeno optuženim strancima može izreći upravna zabrana ulaska i boravka u državi u kojoj se vodi kazneni postupak?
               
            
                  2.
               
               
                  U slučaju potvrdnog odgovora na prvo prethodno pitanje, bi li se ispunili uvjeti predviđeni člankom 8. stavkom 2. točkama (a) i/ili (b) Direktive 2016/343 u pogledu vođenja rasprave u odsutnosti stranog optuženika ako je bio propisno obaviješten o kaznenom predmetu i o posljedicama neopravdanog nedolaska te ako ga zastupa opunomoćeni branitelj kojeg je optuženik sâm imenovao ili ga je imenovala država, ali se njegovoj osobnoj nazočnosti protivi zabrana ulaska i boravka u zemlji u kojoj se vodi kazneni postupak, a koja je donesena u okviru upravnog postupka?
               
            
                  3.
               
               
                  Je li dopušteno nacionalnim zakonodavstvom preoblikovati pravo optuženika na temelju članka 8. stavka 1. Direktive 2016/343 da sudjeluje na raspravi u kaznenom postupku koji se vodi protiv njega u njegovu postupovnu obvezu? Konkretno: osiguravaju li države članice na taj način višu razinu zaštite u smislu uvodne izjave 48. ili takva praksa, naprotiv, nije u skladu s uvodnom izjavom 35. te direktive, u kojoj se navodi da navedeno pravo optuženika nije apsolutno i da ga se može odreći?
               
            
                  4.
               
               
                  Je li dopušteno da se optuženik unaprijed tijekom istražnog postupka jasno odrekne prava na temelju članka 8. stavka 1. Direktive 2016/343 da osobno sudjeluje na raspravi u kaznenom postupku koji se vodi protiv njega, pod uvjetom da je optuženik bio obaviješten o posljedicama neopravdanog nedolaska?
               
            
         (1)  SL 2016., L 65, str. 1.